UREDBA KOMISIJE (EU) 2022/1181

оd 8. srpnja 2022.

o izmjeni preambule Priloga V. Uredbi (EZ) br. 1223/2009 Europskog parlamenta i Vijeća o kozmetičkim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 1223/2009 Europskog parlamenta i Vijeća od 30. studenoga 2009. o kozmetičkim proizvodima (1), a posebno njezin članak 31. stavak 1.,

budući da:

(1) Tvar formaldehid (CAS br. 50-00-0, EZ br. 200-001-8) razvrstana je kao karcinogena tvar (1.B kategorija) i tvar koja izaziva preosjetljivost kože (1. kategorija) u dijelu 3. Priloga VI. Uredbi (EZ) br. 1272/2008 (2). Na temelju članka 15. Uredbe (EZ) br. 1223/2009 u kozmetičkim proizvodima zabranjena je uporaba tvari koje su u tom prilogu razvrstane kao karcinogene tvari kategorije 1B. Stoga je uporaba formaldehida kao takvog zabranjena u kozmetičkim proizvodima i trenutačno je naveden u unosu 1577 u Prilogu II. Uredbi (EZ) br. 1223/2009.

(2) Prilog V. Uredbi (EZ) br. 1223/2009 sadržava popis tvari koje su u kozmetičkim proizvodima dopuštene za uporabu kao konzervansi. Neki od tih konzervansa postupno otpuštaju formaldehid kako bi ispunili funkciju konzerviranja u gotovom kozmetičkom proizvodu (tzv. konzervansi koji otpuštaju formaldehid). Konzervansi koji otpuštaju formaldehid koriste se i u kozmetičkim proizvodima koji se ne ispiru i onima koji se ispiru.

(3) Radi informiranja potrošača osjetljivih na formaldehid o prisutnosti formaldehida koji može izazvati alergijsku reakciju, u točki 2. preambule Priloga V. Uredbi (EZ) br. 1223/2009 utvrđeno je da svi gotovi proizvodi koji sadržavaju tvari navedene u tom prilogu i koji otpuštaju formaldehid moraju biti označeni posebnim upozorenjem „sadržava formaldehid” ako je koncentracija formaldehida u gotovom proizvodu veća od 0,05 %.

(4) Znanstveni odbor za sigurnost potrošača (SCCS) u svojem je znanstvenom savjetu od 7. svibnja 2021. (3) zaključio da se sadašnjim pragom od 0,05 % (500 ppm) ne štite u dovoljnoj mjeri potrošači osjetljivi na formaldehid. SCCS je nadalje zaključio da bi, radi zaštite velike većine tih potrošača, trenutačni prag zahtjeva za označivanje trebalo smanjiti na 0,001 % (10 ppm), što bi se trebalo primjenjivati na ukupan formaldehid koji je otpušten, neovisno o tome sadržava li proizvod jedan ili više konzervansa koji otpuštaju formaldehid.

(5) S obzirom na mišljenje SCCS-a može se zaključiti da mogući rizik za zdravlje ljudi koji je posljedica uporabe određenih tvari koje otpuštaju formaldehid u gotovim kozmetičkim proizvodima opravdava niži prag zahtjeva za označivanje takvih proizvoda posebnim upozorenjem „sadržava formaldehid” od onog koje se trenutačno primjenjuje. Taj bi prag trebalo smanjiti kako je predložio SCCS. Uredbu (EZ) br. 1223/2009 trebalo bi stoga na odgovarajući način izmijeniti.

(6) Industriji bi trebalo omogućiti razumno razdoblje za prilagodbu novim zahtjevima uvođenjem potrebnih prilagodbi u vezi s označivanjem kao i formulacijama proizvoda kako bi se osiguralo da se na tržište stavljaju samo kozmetički proizvodi koji ispunjavaju nove zahtjeve. Gospodarskim subjektima također bi trebalo omogućiti razumno razdoblje da s tržišta povuku kozmetičke proizvode koji ne ispunjavaju nove zahtjeve i koji su stavljeni na tržište prije početka primjene nove odredbe o označivanju. Stoga bi prijelazno razdoblje trebalo trajati 24 mjeseca odnosno 48 mjeseci s obzirom na relativno nizak rizik povezan s konzervansima koji otpuštaju formaldehid i velik broj predmetnih kozmetičkih proizvoda.

(7) Mjere predviđene u ovoj Uredbi u skladu su s mišljenjem Stalnog odbora za kozmetičke proizvode,

DONIJELA JE OVU UREDBU:

Članak 1. Točka 2. preambule Priloga V. Uredbi (EZ) br. 1223/2009 zamjenjuje se sljedećim: „2. Svi gotovi proizvodi koji sadržavaju tvari navedene u ovom Prilogu i koji otpuštaju formaldehid moraju biti označeni upozorenjem „otpušta formaldehid” ako ukupna koncentracija formaldehida koji se otpušta u gotovom proizvodu prelazi 0,001 % (10 ppm), neovisno o tome sadržava li gotov proizvod jednu ili više tvari koje otpuštaju formaldehid. Međutim, svi gotovi proizvodi koji sadržavaju tvari navedene u prvom podstavku, a u skladu su s Uredbom (EZ) br. 1223/2009 kako je primjenjiva 30. srpnja 2022., mogu se stavljati na tržište Unije do 31. srpnja 2024. i biti dostupni na tržištu Unije do 31. srpnja 2026.”

Članak 2. Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 8. srpnja 2022. Za Komisiju Predsjednica Ursula VON DER LEYEN

(1) SL L 342, 22.12.2009., str. 59.

(2) Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).

(3) SCCS (Znanstveni odbor za sigurnost potrošača), Scientific advice on the threshold for the warning ‚contains formaldehyde’ in Annex V, preamble point 2 for formaldehyde-releasing substances, final version of 7 May 2021, SCCS/1632/21 (Znanstveni savjet o pragu za upozorenje „sadržava formaldehid” u Prilogu V., točki 2. preambule za tvari koje otpuštaju formaldehid, konačna verzija od 7. svibnja 2021., SCCS/1632/21).